321 Respicere

Homo debet respicere secundum sex habitudines, quia, superius, inferius, dextrorsum, sinistrorsum, ante, et retro.

Superius, quidem ad Deum per deuocionem, Tre. 3[:41]: *Levemus corda nostra cum manibus ad Dominum*. Psal. [140:2]: *Dirigatur oratio mea sicut incensum in conspectu [tuo]*.

Infernis, quoque ad egenum per compassionem. Sic sol inferiora illuminat et calefacit, Prou. vltimo [31:20]: Manus suas *aperuit inopi*, etc.

Dextrorsum, ad prospera, ut perpendatur quam sint caduca.

Sinistrorsum, ad aduersa, ut sciatur quam sicut vtilia ante ad operum strenuitatem, Prou. vltimo [31:19]: *Manum suam misit ad fortia*.

Retro, ad temporalium aliquando neclectionem, sicut nauta eicit onerosa de naui propter[[1]](#endnote-1) muriens periculum, Act. 28[:3-5] Paulus *excutiens* viperam de[[2]](#endnote-2) manu *nihil mali passus est*.

¶ Item, respicere debet homo ad uitam sanctorum[[3]](#endnote-3) tanquam ad speculum, ut sciat quantum deficit, secundum Gregorium, *Moralia*, 24, super illud Job [33: 27]: *Respiciet homines, et dicet, Peccavi*. Qui plenissime intelligere appetit qualis est, tales aspiciat qualis ipso non est ut ex bonorum forma metiatur, quam turpis ipse sit. Quippe iustorum species, quasi quedam forma imitanda proponitur. Nam vna leccio est vita bonorum et non tantum vnius sancti uita, sed plura huius specula nobis sunt proposita.

Et Augustinus in libro *De penitentia*, si non nosti quomodo sit recte viuendum, ut et tu quod queris habeas, et aliis quod imitentur ostendas. Christum attende, et apostolos, quorum nouissimus est ille qui dicit [1 Cor. 4:16]: *Imitatores mei estote, sicut et ego Christi*. Attende tot animo martirum milia. Vbi videbis viros, femminas, pueros, puellas, nec imprudencia decipi, nec iniquitate peruerti, nec periculi timore frangi, nec seculi amore corrumpi. At quia sanctorum exempla sunt pulchra, monet Christus, Matt. 5[:16]: *Sic luceat lux vestra coram hominibus: ut videant opera vestra bona*. Sed ab isto respectu et bono exemplo ministrando, multum impedit reflexio proprii, intuitus in seipsum quo homo paruipendit, aliquando et magnificat seipsum. Venator tigridis, tigride absente, furatur catulus eius et equo velocissimo abscedit. Specula per loca itineris dimittit quos tigris insequens speculum intuetur catulum reperire credit, vnde tandem moratur, quod venator euadit. Sic venator diabolus per peccatum bona opera tollit tanquam catulus de inde consciencie. Sed dum peccator ad remparandum bona opera per penitentiam insequitur, intuitu proprie excellencie deluditur, et vicia virtutes esse credit. Ideo beati plus expedit bona aliorum pro speculo, quam propria intueri.

¶ Item, tria sunt genera hominum qui non possunt in auctorem Deum intueri: incuruati per infirmitatem, elongati per iniquitatem, captiuati per penalitatem. Incuruabit originalis iniquitas. Elongabit actuales iniquitas. Captiuabit temptacionum penalitas. Contra primum istorum dicitur in euangelio Luc. [21:28]: *Levate capita vestra*. Secundum, ecce *appropinquat.* Contra tercium, *redemptio vestra*.

1. propter ... *excutiens* ] Lambeth 23, F.80 *om*. F.128. [↑](#endnote-ref-1)
2. de manu ] Lambeth 23, F.80 *om*. F.128. [↑](#endnote-ref-2)
3. sanctorum ] *add*. ~~Gregorium Moralia~~ F.128. [↑](#endnote-ref-3)